Egyptin talous

Egyptin talous tukeutuu pääasiassa maatalouteen, matkailuun ja ulkomailla työskentelevien kotiin lähettämiin rahoihin. 
Egyptin rahayksikkö on Egyptin punta.
Talouden tunnuslukuja.
Egyptin ostovoimakorjattu bruttokansantuote, joka vuonna 2023 oli 1912 miljardia Yhdysvaltojen dollaria, on Afrikan suurin ja maailmassa 17. sijalla. Asukasta kohden BKT oli 16700 dollaria, mikä jää maailmassa 114. sijalle ja on Afrikassa viidenneksi suurin.
Luonnonvarat.
Egyptin laajasta koosta huolimatta luonnonvaroja on vähän. Niistä merkittävimmät ovat öljy, maakaasu, rautamalmi, fosfaatti ja mangaani. Maasta löytyy myös kromi-, uraani- ja kultaesiintymiä.
Maanviljely, kalastus, metsä.
Maatalous tuottaa 11,6 % Egyptin bruttokansantuotteesta (2023).
Noin 96 prosenttia Egyptin kokonaispinta-alasta on aavikkoa. Rajallinen viljelymaa on kuitenkin erittäin hedelmällistä ja tuottaa useita satoja vuodessa.
Vuoroviljely on tyypillistä. Tärkein kesäpeltokasvi on puuvilla, joka kuluttaa paljon käytettävissä olevaa työvoimaa ja edustaa merkittävää osaa viennin arvosta. Egypti on maailman tärkein pitkäkuituisen puuvillan tuottaja. Muita tärkeimpiä peltokasveja ovat maissi, riisi, vehnä, durra ja härkäpavut. Huomattavasta tuotannosta huolimatta viljaa täytyy tuoda myös ulkomailta. Muita tärkeitä viljelykasveja ovat sokeriruoko, tomaatit, sokerijuurikkaat, perunat ja sipulit. Maassa viljellään monia hedelmälajikkeita, ja osa, kuten sitrushedelmät, menee vientiin.
Vesipuhvelit, nautakarja, aasit, vuohet ja lampaat ovat tärkeimpiä kotieläimiä. 
Assuanin padon rakentamisen jälkeen Egyptin hallitus kannusti kalastusteollisuuden kehittämistä. Kalanviljelylaitoksen ja kalastuskompleksin kaltaisten hankkeiden rakentaminen Nasserjärvelle on johtanut makean veden kalojen määrän ja vuosittaisen kokonaissaaliin huomattavaan kasvuun. Samaan aikaan merikalasaaliit Niilin suiston edustalla olevissa vesissä ovat vähentyneet, koska Niilin veden virtaus ja luonne ovat muuttuneet.
Teollisuus.
Teollisuus tuottaa 32 % Egyptin bruttokansantuotteesta (2023).
Useimmat suuret teollisuuslaitokset kansallistettiin 1950-luvulta alkaen, ja painopiste siirrettiin raskaan teollisuuden kehittämiseen sen jälkeen, kun Neuvostoliiton kanssa tehtiin pitkäaikainen kauppa- ja avustussopimus vuonna 1964. Toinen avustussopimus Neuvostoliiton kanssa vuonna 1970 määräsi rauta- ja teräskompleksin laajentamisesta Hulwāniin ja useiden energiapohjaisten teollisuudenalojen perustamisesta, mukaan lukien alumiinikompleksin, joka käyttää Korkean padon tuottamaa sähköä. Vuonna 1971 avattiin ammoniumnitraattitehdas, joka perustuu Hulwānin terästehtaan koksausyksikössä syntyviin kaasuihin. Assuānissa on myös nitraattilannoitetehdas.
2000-luvun vaihteesssa hallitus oli alkoi myydä huomattavia osuuksia teollisuusyrityksistä yksityiselle sektorille. Tärkeimpiä teollisuustuotteita olivat kaikenlaiset kemikaalit (mukaan lukien lääkkeet), elintarvikkeet, tekstiilit ja vaatteet, sementti ja muut rakennusmateriaalit sekä paperituotteet sekä hiilivetyjen johdannaiset (mukaan lukien polttoöljy, bensiini, voiteluaineet, lentopetroli ja asfaltti). Raudan, teräksen ja autojen merkitys Egyptin taloudelle kasvoi.
Nykyisin tärkeimmät teollisuudenalat ovat petrokemianteolllisuus, elintarvikkeiden jalostus, kemianteollisuus, rakennustarvikkeet ja metalliteollisuus.
Palvelualat.
Palvelualat tuottavat 51 % Egyptin bruttokansantuotteesta (2023).
2000-luvun aluussa matkailu toi 11 prosenttia bruttokansantuotteesta. Sen merkitys on vielä suurempi paikallisesti alueilla, joilla ei ole muita tulonlähteitä. Esimerkiksi Sharm el-Sheikhissä käy vuosittain neljä miljoonaa turistia. Levottomuudet ovat vähentäneet matkailijoiden määrää.
Energia.
Egypti tuottaa vientiin sekä raakaöljyä että jalostettua öljyä, kivihiiltä, maakaasua ja sähköä.
Työllisyys ja verotus.
Egyptiläisiä siirtotyöläisiä on ollut etenkin suurissa öljymaissa kuten Saudi-Arabiassa, Yhdistyneissä Arabiemiraateissa, Kuwaitissa ja Libyassa sekä Yhdysvalloissa. Vuonna 2010 Maailmanpankki arvioi heidän lähettämiensä palkkojen yhteissummaksi 7,6 miljardia Yhdysvaltain dollaria.
Koska suurin osa väestöstä on pienituloisia, suora verotus lankeaa harvojen varakkaiden maksettavaksi. Tuloveroaste kasvaa jyrkän progressiivisesti. Suorat verot, joita pääasiassa kerätään yrityksiltä, muodostavat noin neljänneksen valtion tuloista. Myyntiverot tuottavat yli kolmanneksen tuloista.
Joidenkin arvioiden mukaan harmaan talouden osuuson noin 40% bruttokansantuotteesta.
Kansainvälinen kauppa ja järjestöt.
Egyptin tärkeimmät vientituotteet ovat jalostetut öljytuotteet, maakaasu, lannoitteet ja vaatteet ja raakaöljy. Niinpä maan taloustilanteeseen vaikuttavat öljyn hinnan vaihtelut. Egypti ei ole OPECin jäsen.
Vuonna 2023 tärkeimmät viennin kohdemaat olivat Saudi-Arabia 10 %, Turkki 9 %, Italia 6 %, Yhdysvallat 5 % ja Yhdistyneet arabiemiirikunnat 5 %, kun taas tuontimaat olivat Kiina 16 %, Saudi-Arabia 6 %, Venäjä 6 %, Yhdysvallat 6 %, Saksa 5 %